Bitka za Chinvali
Bitka za Cinhvali (, ) se odigrala od 8. do 11. augusta 2008. godine u Južnoj Osetiji, odmetnutoj oblasti Gruzije između gruzijskih vojnih i policijskih formacija sa jedne, te ruskih vojnih snaga i južnosetijskih separatističkih vojnih i paravojnih formacija sa druge strane. Predstavljala je prvu, najvažniju i jedinu veću bitku u kratkotrajnom oružanom sukobu danas poznatom kao rusko-gruzijski rat. Do nje je došlo nakon niza manjih oružanih incidenata kojima je počeo eskalirati dotle zamrznuti gruzijsko-osetijski sukob, odnosno nakon najava gruzijskog prozapadnog predsjednika Miheila Saakašvilija da će ponovno uspostaviti teritorijalni integritet Gruzije, odnosno područje odmetnutih separatističkih pokrajina Južne Osetije i Abhazije vratiti pod gruzijsku vlast oružanom silom, bez obzira što se tome protivila susjedna Rusija, koja je u Južnoj Osetiji držala mirovne snage temeljem sporazuma kojim je 1992. okončan Prvi južnoosetijski rat. Bitka je otpočela 8. augusta ujutro kada su gruzijske vojne snage, koje su prethodnih godina bile reorganizirane, naoružane i obučene uz pomoć SAD, dijelom nastojeći iskoristiti prisutnost ruskih i drugih svjetskih čelnika na pekinškoj Olimpijadi, a dijelom i povoljan geostrateški položaj te brojčanu i tehničku nadmoć nad južnoosetijskim milicijama, pokrenule ofenzive sa ciljem osvajanja grada Chinvalija, separatističkog sjedišta. Napad, u kome su gruzijske snage masovno koristile artiljeriju je ispočetka imao određenog uspjeha, te su gruzijske snage do jutra uspjele prodrijeti u Chinvali. Tamo su, međutim, naišle na neočekivano žestoki otpor južnoosetijskih snaga i ruskih mirovnih snaga, da bi za nekoliko sati Rusija u Južnu Osetiju poslala pojačanja i počela sa zračnim udarima na ciljeve u samoj Gruziji. Usprkos dolaska ruskih pojačanja, gruzijske snage su tokom sljedećeg dana nastavile kako sa pokušajima da zauzmu grad i zaustave dolazak ruskih pojačanja, pa je tako u zasjedi gruzijskih specijalaca ranjen ruski zapovjednik, general Anatolij Hruljov. Međutim, neuspjeh da zauzmu strateški važan tunel Roki preko koga su Rusi slali pojačanja je dotada već anulirao gruzijsku brojčanu premoć, a što se počelo osjećati i u samom gradu. Do 11. augusta su gruzijske snage prisiljene na povlačenje ne samo iz Chinvalija, nego iz iz susjednih područja, uključujući naselja Južne Osetije u kojima su dotada živjeli civili gruzijske nacionalnosti. Povlačenje se pod udarom ruske avijacije nastavilo i na teritoriju same Gruzije, te je napuštena ne samo strateška baza kraj grada Gori, nego i sam grad koji se našao pod ruskom okupacijom. Sukob je nedugo nakon toga okončan sporazumom o primirju koga je ruska strana protumačila i primijenila na način kojim je gruzijskim vlastima permanentno zapriječen povratak u Južnu Osetiju, koja je nedugo potom od Rusije priznata kao nezavisna država. Bitka za Chinvali je od ruskih vlasti iskorištena u propagandne svrhe i zbog navoda o ratnim zločinima gruzijske strane, prije svega napada na civilne ciljeve u samom gradu, a koji su prouzročili veliki broj ljudskih žrtava kao i primjetno razaranje samog grada.

Izvori

Literatura

Vanjske veze
 Фотографии Цхинвала после нападения грузинских войск
 Сулим Ямадаев: «Грузины убегали от нас в трусах», utro.ru, 22 августа 2008

Rusko-gruzijski rat